I dag torsdag begynder en straffesag ved Retten i Hjørring, hvor en 46-årig mand er tiltalt for gentagne gange at have voldtaget en mindreårig pige på en institution. Den tiltalte har været ansat på en institution i Brønderslev. Her er han anklaget for at have voldtaget et anbragt barn på under 15 år ved udnyttelse af sin fysiske og psykiske overlegenhed ved brug af tvang eller fremsættelse af trusler, som det fremgår af anklageskriftet. Overgrebene er sket i perioden fra den 1. november 2019 til den 2. marts 2020. Ifølge anklageskriftet har den tiltalte holdt fast om forurettedes hals, arme og hofter samt rykket hende i håret og holdt hende for munden, hvorefter han har voldtaget hende. Overgrebene har fundet sted både på pigens værelse, institutionens udendørsarealer samt i eller ved tiltaltes personbiler. Den 46-årige mands forsvarer oplyser til Ritzau, at den tiltalte nægter sig skyldig. Retten har sat fem dage af til sagen, der føres som en nævningesag. Der forventes dom senere i januar.

Opsummering:
Den tiltalte er anklaget for flere forhold, heriblandt for med tvang og trusler at have voldtaget en mindreårig på en institution.